CELEX: 32006Q0025
Language: lt
Date: 1135296000000
Title: 2006/25/EB,Euratomas: 2005 m. gruodžio 23 d.  Komisijos sprendimas, pakeičiantis jos vidaus darbo tvarkos taisykles

24.1.2006   
            
            
               LT
            
            
               Europos Sąjungos oficialusis leidinys
            
            
               L 19/20
            
         
      KOMISIJOS SPRENDIMAS
   
   2005 m. gruodžio 23 d.
   pakeičiantis jos vidaus darbo tvarkos taisykles
   (2006/25/EB, Euratomas)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 218 straipsnio 2 dalį,
   atsižvelgdama į Europos atominės energijos bendrijos sutartį, ypač į jos 131 straipsnį,
   atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 1 dalį,
   NUSPRENDĖ:
   1 straipsnis
   Komisijos nuostatų dėl bendros skubaus įspėjimo sistemos ARGUS sukūrimo tekstas pateikiamas šio sprendimo priede, kuris pridedamas prie Komisijos darbo tvarkos taisyklių (1).
   2 straipsnis
   Šis sprendimas įsigalioja 2006 m. sausio 1 d.
   
      Priimta Briuselyje, 2005 m. gruodžio 23 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 308, 2000 12 8, p. 26. Darbo tvarkos taisyklės su paskutiniais pakeitimais, padarytais Komisijos sprendimu 2005/960/EB, Euratomas (OL L 347, 2005 12 30, p. 83).
   
      PRIEDAS
      KOMISIJOS NUOSTATOS DĖL BENDROS SKUBAUS ĮSPĖJIMO SISTEMOS ARGUS SUKŪRIMO
      Kadangi:
      
                  (1)
               
               
                  Komisijai, siekiančiai savo kompetencijos srityje pagerinti galimybes greitai, veiksmingai ir koordinuotai reaguoti į kelias politikos sritis apimančias daugiasektores bet kokios kilmės krizes, kurių sprendimui būtini veiksmai Bendrijos lygmeniu, tikslinga sukurti bendrą skubaus įspėjimo sistemą ARGUS.
               
            
                  (2)
               
               
                  Iš pradžių sistemos pagrindą turėtų sudaryti vidaus ryšių tinklas, leisiantis krizių atveju generaliniams direktoratams ir Komisijos tarnyboms keistis svarbiausia informacija.
               
            
                  (3)
               
               
                  Siekiant užtikrinti esamų specializuotųjų tinklų tarpusavio sąsają ir koordinavimą, sistema bus peržiūrima, atsižvelgiant į įgytą patirtį ir technologijų pažangą.
               
            
                  (4)
               
               
                  Būtina apibrėžti tinkamą sprendimų priėmimo ir greito, koordinuoto bei nuoseklaus Komisijos reagavimo į dideles daugiasektores krizes koordinavimo procesą, tuo pat metu užtikrinant šio proceso pakankamą lankstumą, prisitaikymą prie ypatingų poreikių ir aplinkybių konkrečios krizės atveju bei esamų konkrečių krizių įveikimo politikos priemonių įvertinimą.
               
            
                  (5)
               
               
                  Sistemoje turi būti atsižvelgta į bendrą subsidiarumo principą ir visų esamų Komisijos sektorinių skubaus įspėjimo sistemų ypatinguosius bruožus, patirtį, tvarką ir kompetencijos sritis, kurios leidžia jos tarnyboms reaguoti į konkrečias krizes įvairiose Bendrijos veiklos srityse.
               
            
                  (6)
               
               
                  Kadangi ryšiai yra pagrindinis krizių valdymo elementas, ypatingas dėmesys turi būti skirtas visuomenės informavimui ir veiksmingiems ryšiams su piliečiais, pasitelkiant spaudą, įvairias ryšių priemones ir Komisijos informacijos centrus Briuselyje ir (arba) tinkamiausioje vietoje.
               
            1 straipsnis
      ARGUS sistema
      1.   Bendra skubaus įspėjimo sistema ARGUS sukurta, siekiant pagerinti Komisijos galimybes greitai, veiksmingai ir nuosekliai reaguoti į kelias politikos sritis apimančias daugiasektores bet kokios kilmės krizes, kurių sprendimui būtini veiksmai Bendrijos lygmeniu.
      2.   ARGUS sistemą sudaro:
      
                  a)
               
               
                  vidaus ryšių tinklas;
               
            
                  b)
               
               
                  specialus koordinavimo procesas, pradedamas didelės daugiasektorės krizės atveju.
               
            3.   Šiomis nuostatomis nepažeidžiamas Komisijos sprendimas 2003/246/EB, Euratomas dėl operatyvinės krizių valdymo tvarkos.
      2 straipsnis
      ARGUS informacinis tinklas
      1.   Vidaus ryšių tinklas yra nuolatinė platforma, suteikianti Komisijos generaliniams direktoratams ir tarnyboms galimybę realiuoju laiku keistis reikiama informacija apie atsirandančias daugiasektores krizes arba numatomas ar tiesiogines grėsmes bei koordinuoti atitinkamą reakciją Komisijos kompetencijos srities ribose.
      2.   Svarbiausi tinklo nariai yra šie: Generalinis sekretoriatas, Spaudos ir ryšių generalinis direktoratas, įskaitant atstovo spaudai tarnybą, Aplinkos generalinis direktoratas, Sveikatos ir vartotojų apsaugos generalinis direktoratas, Teisingumo, laisvės ir saugumo generalinis direktoratas, Išorės ryšių generalinis direktoratas, Humanitarinės pagalbos generalinis direktoratas, Personalo ir administracijos generalinis direktoratas, Prekybos generalinis direktoratas, Informatikos generalinis direktoratas, Mokesčių ir muitų sąjungos generalinis direktoratas, Jungtinis tyrimų centras ir Teisės tarnyba.
      3.   Visi kiti Komisijos generaliniai direktoratai ir tarnybos, joms paprašius, gali būti įjungtos į tinklą, jei jos įgyvendino minimalius 4 pastraipoje numatytus reikalavimus.
      4.   Tinklo nariais esantys generaliniai direktoratai ir tarnybos paskiria ARGUS korespondentą ir sukuria atitinkamą budėjimo tvarką, kuri leistų krizės atveju susisiekti su tarnyba ir greitai reaguoti, užtikrinant jos intervenciją. Sistema turi būti sukurta taip, kad tai būtų galima atlikti nekeičiant esamo žmogiškųjų išteklių paskirstymo.
      3 straipsnis
      Koordinavimo procesas didelės krizės atveju
      1.   Kilus rimtai daugiasektorei krizei arba numatomai ar tiesioginei grėsmei, pirmininkas, gavęs pranešimą arba paprašius Komisijos nariui, savo iniciatyva gali nuspręsti pradėti ypatingąjį koordinavimo procesą. Pirmininkas taip pat nuspręs, kam skirti politinę atsakomybę už Komisijos reakciją į krizę. Jis arba pasiliks atsakomybę sau, arba ją skirs Komisijos nariui.
      2.   Atsakingas asmuo turės vadovauti ir koordinuoti reakciją į krizę, atstovauti Komisijai kitų institucijų atžvilgiu ir būti atsakingu už ryšius su visuomene. Tai neturės įtakos esamai kompetencijai ir įgaliojimams Kolegijoje.
      3.   Generalinis sekretoriatas, vadovaujamas pirmininko, arba Komisijos narys, kuriam buvo skirta atsakomybė, pasitelks 4 straipsnyje aprašytą ypatingąją operatyvinę krizių valdymo struktūrą – Krizių koordinavimo komitetą.
      4 straipsnis
      Krizių koordinavimo komitetas
      1.   Krizių koordinavimo komitetas yra ypatinga operatyvinė krizių valdymo struktūra, sukurta reakcijos į krizę vadovavimui ir koordinavimui, sutelkianti visų susijusių Komisijos generalinių direktoratų ir tarnybų atstovus. Paprastai 2 straipsnio 2 dalyje minimi generaliniai direktoratai ir tarnybos yra atstovaujami Krizių koordinavimo komitete bei kituose su konkrečia krize susijusiose generaliniuose direktoratuose ir tarnybose. Krizių koordinavimo komitetas naudojasi esamais tarnybų ištekliais ir priemonėmis.
      2.   Krizių koordinavimo komitetui pirmininkauja Generalinio Sekretoriaus pavaduotojas, kuriam suteikta ypatinga politikos koordinavimo atsakomybė.
      3.   Krizių koordinavimo komitetas ypač vertins ir stebės situacijos raidą, nustatys problemas ir sprendimų bei veiksmų galimybes, užtikrins reakcijos darną ir nuoseklumą ir sprendimų bei veiksmų įgyvendinimą.
      4.   Sprendimai, dėl kurių bus sutarta Krizių koordinavimo komitete, bus priimami laikantis įprastos Komisijos sprendimų priėmimo tvarkos, o juos įgyvendins generaliniai direktoratai ir skubaus įspėjimo sistemos.
      5.   Komisijos tarnybos rūpestingai užtikrins užduočių, susijusių su reakcija jų kompetencijos srityse, valdymą.
      5 straipsnis
      Operatyvinės tvarkos vadovas
      Operatyvinės tvarkos vadove bus pateiktos išsamios šio sprendimo įgyvendinimo nuostatos.
      6 straipsnis
      Komisija, atsižvelgdama į įgytą patirtį ir technologijų pažangą, peržiūrės šį sprendimą praėjus ne daugiau kaip vieneriems metams po jo įsigaliojimo, ir, jei būtina, priims papildomas su ARGUS veikimu susijusias priemones.